Dwelms in kombuiskaste uitgesnuffelDie Mandrax-pille wat in die kombuiskaste gevind is (Foto: Verskaf) Die metropolisie in Kaapstad het die afgelope week altesaam 113 mense aangekeer en 2 475 boetes tydens patrollies en klopjagte opgelê. Een van die metropolisie se groot suksesse was tydens ŉ misdaadvoorkomingspatrollie waar vyf verdagtes Sondag in hegtenis geneem is vir die onwettige besit van dwelms en ammunisie op Lansdowne in die Moederstad. Volgens JP Smith, Kaapstad se burgemeesterskomiteelid vir veiligheid, het die metropolisie inligting van lede van die publiek ontvang oor onwettige dwelmaktiwiteite wat by ŉ perseel in die Lansdowne-omgewing plaasvind. “Metropolisiebeamptes het met die nodige toestemming die perseel deursoek – met behulp van hul twee polisiehonde, Khaos en Leia,” bevestig Smith. “Die lede het dwelms in die kombuiskaste gevind. Hulle het ook ammunisie in die agterplaas agter ŉ asblik aangetref.” Die minderjarige verdagtes is in hegtenis geneem en is tans in aanhouding by die polisiekantoor in Lansdowne. Beamptes het beslag gelê op 59 patrone en 35 mandrax-tablette. Beamptes het Saterdag agt verdagtes in die Strand- en Lwandle-gebied in hegtenis geneem vir verskeie misdade – waaronder bestuur onder die invloed van alkohol, die besit van dwelms, die besit van ŉ gevaarlike wapen, ongehoorsaamheid aan ŉ wettige opdrag en oproerige gedrag. Vrydag het beamptes twee mans in Woodstock opgemerk wat op ŉ verdagte manier opgetree het. Een van die polisiehonde wat by die operasie betrokke was [Foto: Verskaf] “Beamptes het die vuurwapen teruggekry en gevind dat dit nagemaak was.” Die 29-jarige man is in hegtenis geneem vir die onwettige besit van skerp ammunisie, die besit van ŉ nagemaakte vuurwapen en die besit van dwelms. Dit is later deur die Woodstock-polisie bevestig dat die verdagte op parool vrygelaat is vir huisbraak en verwante aanklagte. “Die inhegtenisnemings van gewoonte-oortreders bied ŉ ware uitdaging aan ons beamptes. Ons beamptes neem gereeld verdagtes in hegtenis wat uit is op parool of ŉ misdaadrekord het. Ons moet regtig begin fokus op die verskerping van ons strafregstelsel, maar ook ons pogings om te verhoed dat diegene wat op parool vrygelaat word, terugval in ŉ lewe van misdaad.” Die Stad Kaapstad se verkeersdienste het verder beslag gelê op altesaam 103 voertuie en 135 selfone, asook 65 895 boetes uitgereik. Verkeersbeamptes het altesaam 70 verdagtes in hegtenis geneem vir verskeie motor- en padveiligheidsoortredings.